Izvor: Cropix/Damjan Tadić

Europa je puna novca, samo privatne kompanije ne žele investirati, rekao je potpredsjednik Europske komisije i povjerenik za zapošljavanje, rast, investicije i konkurentnost Jyrki Katainen koji je u posjetu Hrvatskoj.

Katainen predstavlja Junkerov investicijski fond za koji kaže da je velika prilika za Hrvatsku.

"Junkerov plan ne može zamijeniti ulogu nacionalnih politika i utjecati na poduzetničku klimu u nekoj zemlji. To je vaš posao", poručio je u Hrvatskom saboru potpredsjednik Europske komisije.

Nakon posjeta Saboru u Banskim dvorima sastao se s premijerom Zoranom Milanovićem, te potpredsjednikom Vlade Brankom Grčićem. Fond EU predviđa čak 315 milijardi eura za projekte, a hrvatska Vlada je kandidirala 77 projekata, vrijednih 21 i pol milijardu eura.

Listu od 77 projekata za Junckerov fond Vlada je srezala na 25, dok ostali ne udovoljavaju kriterijima, otkrio je Branko Grčić. Tih 25 projekata je vrijedno devet milijardi eura, a Vlada tek sada počinje tražiti privatne projekte koji bi se prijavili za Junckerov fond.

Katainenje dodatno komentirao i LNG terminal na Krku. Rekao je da tek treba vidjeti je li to visoko rizičan projekt koji ako se ne bi mogao financirati privatnim novcem ili novcem Europske investicijske banke onda bi mogao biti kandidat za Junckerov fond.

00:00 Izvor: N1

Katainen će se sastati i s predstavnicima šire gospodarske zajednice, uključujući i predstavnike bankarskog i financijskog sektora.



Cilj sastanka je približavanje informacija o "Planu ulaganja" te mogućnostima koje stoje pred ulagačima iz javnog i privatnog sektora kao i zainteresiranim poduzetnicima. Kao što je poznato Plan ulaganja Europske unije usmjeren je na mobiliziranje javnih i privatnih ulaganja u vrijednosti od 315 milijardi eura od 2015. do 2017.

Namjera je potpredsjednika Katainena objasniti ne samo značaj novog Plana ulaganja već i pojasniti koje će projekti biti financirani te kako privatni ulagači mogu sudjelovati u novom Europskom fondu za strateške investicije.